**חנה פרחי - פסיכולוגית קלינית, כיום עוסקת בהדרכה והכשרה,  בתחומים של משפחות קצה וטראומה של הגיל הרך – עם רפלקצייה לספר**

מפגש השקה לספר של אורלי - רק לי זה קורה?

גילוי נאות": אני מכירה, אוהבת ומעריכה מאד את אורלי. קצת כאדם, קצת כאשת מקצוע...

היא אדם אמיץ ומעז, יוצרת ופורצת דרכים, מסורה ומעמיקה, צנועה ואדם של חסד.

הספר הראשון שהוציאה היה נפלא. חשוב ומקסים. חכם ומשובב לב.

אז מהעמדה הזו נכנסתי לספרה החדש....

תסתכלו על הספר. עוד לפני המילים. לפני השם והתוכן: לכאורה ילד, כמו כל ילד, מלא שמחה כשהוא במרומי העץ שטיפס עליו.

זום אין: תסתכלו על המסלול המשובלל שמצוייר על חולצתו. רמז לדרך. מבחוץ פנימה, מבפנים החוצה...

בספר הדיגיטלי – תמונת השער היא על רקע חדר, דלת נפתחת לתוכו, ובחדר ילדה. פניה עצובים, היא לבדה. מכונסת.

אבל יש דלת והיא פתוחה.

הציורים הנפלאים של נאוה אייבל ילוו את כל סיפור הספר, וילוו באופן מאד מיוחד את התוכן.

למשל בעמוד הראשון הילדה החולמנית, עם הזמזום בראשה, מובלטת וצבעונית מול חברותיה לכתה, שותפות נלהבות לשיעור – אך מצויירות בצבעי מתאר בלבד.

כך גם הילדה השקופה – על רקע מלכות הכתה שמצויירות ללא צבע, כך גם ההורים , כשמופיעים בציור עם ילדיהם שרבים וכך גם המטפלת.

הילד במרכז. תשומת הלב שלנו, הקורא, מכוונת אליו. לראות אותו, לחשוב אותו.

הספר שואל בגוף ראשון, בתהייה קיומית וכאובה, של ילד/ה במצוקה, שמרגישים בודדים וללא יכולת לצאת ממצב המצוקה בו הם נמצאים, האם רק להם זה קורה.

המצבים הם שגרתיים. יום-יומיים. לא חריגים ולא יוצאי דופן. כל אחד יכול למצוא עצמו שם. כל ילד כל הורה. בן, בת, צעירים או מתבגרים צעירים.

המצוקות בבית, בכתה, בקבוצה החברתית, בלילה – לבד במיטה. מתרחשים במצבי החיים של כל ילד וילדה.

יותר מכך: לא מדובר ב"אירוע" אלא **בחוויה** של הילד/ה: חוויה של מוזרות "אני משתגע", חוויה של ייאוש "כזה אני", חוויה של בדידות חברתית ואף בתוך המשפחה, חוויה אישית של "הורים עושים הפליות, ממש לא הוגנים, מתעלמים ואותי כל כך מעצבנים" - גם אם אימא תאמר "את הרי הכי אהובה", חוויה של קנאה (באח) וחוויה של חוסר אונים.

לא מדובר במצבי קיצון. במצוקה חריגה או בהתפרקות ופתולוגיה.

לא מדובר במצבים של סיכון או חסרי סיכוי.

כי יש אבא ואימא, אבא ואימא אכפתיים, רוצים שלילד שלהם יהי טוב.

הורים פוטנטיים, ע"א שאינם מצליחים לעזור ולהקל בעצמם על ילדם. פוטנטיים בעצם החשיבה על האחר שיעזור לילד שלהם

אבא ואימא שמודאגים מהמצוקה של הילד שלהם, וחושבים את הילד שלהם.

אבא ואימא שיחד מחפשים פתרון – ומוצאים.

אורלי מעבירה את המסר:

אפשר להיעזר. לא להרגיש לבד.

אפשר לצאת מזה. אפשר להרגיש אחרת.

גם תפקיד המטפלת כתוב בחן ובחסד.

וגם הטיפול מתואר מזמין, ומאפשר. כמו הרפתקה, שונה מכל מפגש מוכר אחר – החל מהחששות שקודמים למפגש, ההכרות, התהליך.

חווית הטיפול – כמו הספר כולו: נוגע בכאבים מחד אך גם נעים וזורם ואופטימי.

מה בהבטחה של הטיפול?

החוויה המשמעותית של ההיות לא לבד. יחד.

שמירה על סודיות. לא משהו ששומעים במקומות ובמפגשים אחרים.

המטפלת שמציעה עצמה כמיכל לפחדים ולכאבים.

הזמנה למסע שיש בו רשות לכל כך הרבה. גם להפתעות.

ואופטימיות.

הרבה אופטימיות מביאה איתה המטפלת.

ועכשיו אפשר לחייך בחזרה לילד השמח על העץ